Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1028

1. A képzési cél Olyan szakemberek képzése, akik rendelkeznek a pszichológia tudományának átfogó ismeretével, képesek a pszichológus szakma gyakorlati követelményeinek teljesítésére, és a választott szakirány(ok)ban (kísérleti pszichológia, klinikai pszichológia, egészségpszichológia, alkalmazott szociálpszichológia és szervezetpszichológia, gyermekpszichológia, tanácsadás pszichológiája, mentálhigiéné) speciális jártasságot és felkészültséget szereztek. A szakirányi kínálat kialakításánál és bővítésénél egyaránt cél a tudomány fejlődésének a nyomon követése és a társadalmi igények kielégítése. A pszichológia szak egyenlő hangsúlyt fektet a pszichológia társadalomtudományi és természettudományi kötődésének a bemutatására. A szakma gyakorlati tudásanyagának az ismertetésén túl a képzés célja a hivatásra való felkészítés. A szakon tanári képesítést lehet szerezni. A szak egyszakos és kétszakos képzés keretében egyaránt végezhető.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes